รู้จัก แอป “BeReal” ที่กำลังท้าทาย Facebook และ TikTok ในสหรัฐอเมริกา
BeReal เป็นโซเชียลมีเดียแบบไหน ? ลงทุนแมนจะเล่าให้ฟัง 
2 ก.ย. 2565

รู้จัก แอป “BeReal” ที่กำลังท้าทาย Facebook และ TikTok ในสหรัฐอเมริกา /โดย ลงทุนแมน
เมื่อไม่นานมานี้ หลายคนน่าจะเห็นข่าวที่ Facebook หลุดออกจาก Top 10 ของแอปยอดนิยมบน App Store ในสหรัฐอเมริกา อยู่หลายครั้ง
ซึ่งสาเหตุสำคัญ คงหนีไม่พ้น การถูกคู่แข่งเข้ามาแย่งชิงเวลาไปจากผู้ใช้งาน
ไม่ว่าจะเป็น TikTok หรือแอปโซเชียลมีเดียทางเลือกอื่น ๆ
โดยอีกหนึ่งแอปโซเชียลมีเดียน้องใหม่ ที่กำลังเป็นดาวรุ่งพุ่งแรง และขึ้นมามียอดดาวน์โหลดเป็นอันดับ 1 บน App Store ในสหรัฐอเมริกา แซงหน้าทั้ง Facebook และ TikTok ในขณะนี้ มีชื่อว่า “BeReal”
แล้ว BeReal เป็นโซเชียลมีเดียแบบไหน ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
BeReal เป็นแพลตฟอร์มโซเชียลมีเดีย สัญชาติฝรั่งเศส
เพิ่งเปิดให้บริการเมื่อเดือนธันวาคม ปี 2019 หรือไม่ถึง 2 ปีที่แล้ว
ผู้ก่อตั้งแพลตฟอร์มนี้ คือ คุณ Alexis Barreyat และคุณ Kevin Perreau ซึ่งทั้งสองคนได้พบกันที่โรงเรียนสอนเขียนโคดของคุณ Xavier Niel นักลงทุนชื่อดังชาวฝรั่งเศส
แม้หลังเรียนจบมหาวิทยาลัย พวกเขาจะแยกย้ายกันไป 
โดยคุณ Barreyat ทำงานอยู่ที่ฝ่ายผลิตคอนเทนต์ของ GoPro ส่วนคุณ Perreau ทำงานเป็นที่ปรึกษาด้านดิจิทัล
แต่ต่อมา พวกเขาได้กลับมาเจอกันอีกครั้ง และเกิดไอเดียสร้างแพลตฟอร์มโซเชียลมีเดีย ชื่อว่า “BeReal” ขึ้นมา โดยใช้คอนเซปต์แบบยุคเริ่มต้นของสังคมออนไลน์ ที่ไม่ต้องใช้ลูกเล่นตกแต่งอะไรมากมาย
ฟีเชอร์หลักของ BeReal คือ จะมีการสุ่มเวลาแจ้งเตือนผู้ใช้งาน หนึ่งครั้งต่อวัน 
โดยผู้ใช้งานจะมีเวลาจำกัดเพียง 2 นาทีเท่านั้น สำหรับการโพสต์รูป หรือคลิปวิดีโอลงบนฟีด
ซึ่งคอนเทนต์ดังกล่าว จะไม่สามารถใช้ฟิลเตอร์ตกแต่งได้ 
เพราะ BeReal ต้องการสะท้อนถึง “ชีวิตจริง” ของผู้ใช้งานที่เกิดขึ้นในขณะนั้น 
ไม่ว่าจะเป็น นั่งทำงาน, กินข้าว, ออกกำลังกาย หรือแม้กระทั่งพักผ่อน
โดยกล้องในแอป BeReal มีจุดเด่นตรงที่สามารถถ่ายได้ทั้งกล้องหน้าและกล้องหลังพร้อมกันสองจอ 
ทำให้เห็นถึงบรรยากาศรอบข้าง และปฏิกิริยาของผู้ใช้งานได้ ในเวลาเดียวกัน
ทั้งนี้ หน้าฟีดของผู้ใช้งาน จะแสดงโพสต์ของคนที่กดติดตามไว้ โดยไม่มีโฆษณาคั่น และเปิดให้คอมเมนต์หรือส่งอีโมจิโต้ตอบกันได้
แล้ว BeReal ได้รับความนิยมมากแค่ไหน ?
ในตอนแรก BeReal ยังไม่ได้รับความสนใจจากตลาดเท่าไรนัก เพราะมียอดดาวน์โหลดสูงสุดแค่หลักหมื่นครั้งต่อเดือนเท่านั้น ซึ่งส่วนใหญ่มาจากการบอกต่อกันแบบปากต่อปาก
แต่พอผ่านมาถึงปี 2022 ซึ่งถือเป็นจุดเปลี่ยนสำคัญ ที่ทำให้ BeReal เติบโตอย่างรวดเร็ว
เนื่องจากบริษัทใช้แคมเปญ College Ambassador จ้างให้นักศึกษาโปรโมตและชักชวนเพื่อนในมหาวิทยาลัยมาใช้แอป BeReal ซึ่งส่งผลให้กลุ่มวัยรุ่น Gen Z ลองเล่น BeReal กันมากขึ้นในหลายประเทศ
ซึ่งหนึ่งในนักศึกษาที่ลองใช้แอป BeReal ก็คือ ลูกชายของคุณ Xavier Niel ทำให้เขาได้รู้จักกับธุรกิจที่ลูกศิษย์โรงเรียนตัวเองก่อตั้งขึ้น และตัดสินใจนำกองทุน Kima Ventures เข้ามาลงทุนใน BeReal เป็นรายแรก
พอเป็นเช่นนี้ จึงทำให้นักลงทุนรายใหญ่ เริ่มจับตามอง BeReal และขอเจรจาเข้ามาร่วมลงทุนด้วย
โดยในเดือนเมษายน ปี 2022 บริษัทกองทุนอย่าง Andreessen Horowitz ซึ่งเป็น Venture Capital ที่โด่งดังในฐานะผู้ลงทุนรายแรก ๆ ใน Facebook, Twitter, Coinbase และ Airbnb ได้ร่วมกับบริษัทกองทุน Accel เข้าลงทุนใน BeReal ด้วยเงินมูลค่า 1,000 ล้านบาท
และหลังจากนั้น ในเดือนพฤษภาคม ปี 2022 กองทุน DST Global หนึ่งใน Venture Capital ที่ทรงอิทธิพลของวงการเทคโนโลยี ก็ได้เข้ามาร่วมลงทุนใน BeReal เพิ่มอีก 3,000 ล้านบาท
ส่งผลให้ BeReal เริ่มมีชื่อเสียง และมีเม็ดเงินมหาศาล เพื่อมาใช้ดำเนินธุรกิจอย่างต่อเนื่อง
ปัจจุบัน BeReal มียอดดาวน์โหลดรวมทั้งหมด 27.9 ล้านครั้งทั่วโลก โดยมีตลาดหลักคือ
- สหรัฐอเมริกา ยอดดาวน์โหลด 12.3 ล้านครั้ง
- สหราชอาณาจักร ยอดดาวน์โหลด 4.9 ล้านครั้ง
- ฝรั่งเศส ยอดดาวน์โหลด 2.1 ล้านครั้ง
โดยเฉพาะในสหรัฐอเมริกา ที่ BeReal สามารถไต่อันดับขึ้นมา จนมียอดดาวน์โหลดเป็นอันดับ 1 บน App Store ได้สำเร็จ ในเดือนกรกฎาคมที่ผ่านมา
ปัจจุบัน BeReal มีผู้ใช้งานประจำอยู่ราว 21.6 ล้านบัญชีต่อเดือน 
โดยกลุ่มคนอายุ 16-24 ปี คิดเป็น 55% และกลุ่มคนอายุ 25-44 ปี คิดเป็น 43%
ซึ่งในการระดมทุนรอบล่าสุด BeReal ถูกประเมินมูลค่ากิจการไว้สูงถึง 21,500 ล้านบาท ทั้งที่เพิ่งก่อตั้งมาไม่ถึง 2 ปี เท่านั้น
อย่างไรก็ตาม เส้นทางในอนาคตของ BeReal ก็ยังมีความท้าทาย รออยู่อีกมากมาย
ข้อแรก คือ การรักษาและขยายฐานผู้ใช้งานหลังจากนี้ จำเป็นต้องมีระบบรองรับให้เพียงพอ เพราะฟีเชอร์ของ BeReal ดึงดูดให้คนเปิดใช้งานแอป ในช่วงเวลาหนึ่งพร้อม ๆ กัน ซึ่งก็เคยเกิดปัญหาล่มอยู่บ้าง
ข้อต่อมา คือ การหาโมเดลธุรกิจที่ยั่งยืน เพราะตอนนี้ BeReal ยังไม่มีรายได้ และอาศัยเงินระดมทุนมาใช้ในการดำเนินธุรกิจเป็นหลัก
ซึ่งหากขยายฐานผู้ใช้งานให้เข้มแข็งได้แล้ว บริษัทคงต้องเร่งสร้างรายได้ เช่น คิดค่าโฆษณา หรือหาสปอนเซอร์มาสนับสนุน
ส่วนข้อสุดท้าย คงหลีกเลี่ยงไม่ได้ ถ้าในอนาคต แพลตฟอร์มยักษ์ใหญ่จะพัฒนาฟีเชอร์ลอกเลียนแบบ BeReal เพื่อชิงเวลาของผู้ใช้งานกลับคืนบ้าง
โดยเมื่อไม่นานมานี้ Instagram เพิ่งออกฟีเชอร์ Dual ซึ่งสามารถถ่ายภาพจากกล้องหน้าและกล้องหลังได้พร้อมกัน เหมือนกับจุดเด่นของทาง BeReal
ซึ่งเหตุการณ์ลักษณะนี้ เคยเกิดขึ้นกับ Clubhouse แพลตฟอร์มด้านเสียง ที่โด่งดังสุดขีดเมื่อต้นปีที่แล้ว แต่ตอนนี้กระแสความนิยมนั้นกลับลดลงเป็นอย่างมาก เพราะบริการไม่น่าสนใจเหมือนเดิม และมีคู่แข่งรายใหญ่ เช่น Twitter ที่ได้พัฒนาบริการที่คล้ายกัน มาเสนอให้แก่ผู้ใช้งานของตัวเอง
จากเรื่องราวนี้จะเห็นได้ว่า โลกออนไลน์มีช่องว่างและโอกาส สำหรับไอเดียที่มีเอกลักษณ์ใหม่ ๆ ให้เกิดเป็นธุรกิจได้อยู่เสมอ
ดังกรณีของ BeReal ที่มองว่าโซเชียลมีเดียในยุคนี้ ผ่านการตกแต่งลูกเล่นมากเกินไป จนไม่สะท้อนชีวิตความเป็นจริง จึงต้องการออกแบบบริการให้คนรู้จักตัวตนของกันและกัน เหมือนสังคมออนไลน์ในยุคบุกเบิก
ก็ต้องติดตามกันต่อไปว่า BeReal จะสามารถเพิ่มผู้ใช้งานได้อย่างยั่งยืน หรือเป็นเพียงกระแสชั่วคราว 
เพราะหลายครั้ง ที่เราเห็นแอปโซเชียลมีเดีย ที่พอเวลาผ่านไป กลับเสื่อมความนิยมลงไปเรื่อย ๆ
และ BeReal ก็ต้องพิสูจน์ตัวเองเหมือนกัน ในสมรภูมิที่มีการแย่งชิงเวลาของผู้ใช้งานอย่างดุเดือด..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-